Amerika nën kërcënimin e një beteje të re fiskale
Nëse Kongresi nuk e rrit nivelin tavan të borxhit, vendi nuk do të jetë në gjendje të paguajë këstet e borxhit
Ndërkohë që nuk ka gjetur zgjidhje beteja për buxhetin në Uashington, republikanët në Kongres po ballafaqohen me një tjetër betejë fiskale: ngritjen e nivelit tavan të borxhit. Kryetari i Dhomës së Përfaqësuesve John Boehner këmbëngul se duhet të zhvillohen negociata për të mos lejuar që të skadojë afati. Megjithatë zoti Boehner ka hedhur poshtë mundësinë e një marrëveshjeje që do të përfshinte një kërkesë të rëndësishme për Presidentin Obama dhe demokratët në Kongres: Ngërçi fiskal në Shtetet e Bashkuara pritet të rëndohet edhe më tej. Pezullimi i operacioneve qeveritare ka ndikim të kufizuar që ndjehet kryesisht brenda kufijve të Amerikës, por paaftësia e Amerikës për të shlyer detyrimet e borxhit publik mund të krijojë dallgë të trazuara që do të ndjeheshin në mbarë globin. Qeveria federale do të arrijë javën e ardhshme nivelin maksimal të lejueshëm për borxhin publik. Nëse Kongresi nuk e rrit nivelin e lejueshëm, vendi mund të mos jetë në gjendje të paguajë detyrimet e borxhit dhe kredibiliteti i tij në tregjet financiare globale do të binte. Dje, Kryetari i Dhomës së Përfaqësuesve John Boehner hodhi poshtë një votë të thjeshtë vetëm mbi nivelin tavan të borxhit, ashtu siç veproi edhe me votën për të mbajtur hapur qeverinë federale: Në komentet për emisionin This Week të rrjetit ABC, zoti Boehner theksoi se nuk do që të skadojë afati për ngritjen e tavanit të borxhit. Por ai shtoi se një gjë e tillë është plotësisht e mundshme nëse nuk zhvillohen negociata mes republikanëve dhe demokratëve. Presidenti Obama dhe demokratët në Kongres thonë se mirëpresin bisedimet, por jo nën kërcënimin e mbylljes së qeverisë apo të një goditjeje ndaj ekonomisë. Ata thonë se bisedimet mbi një gamë të gjerë temash mund të rihapen, pasi të rifillojë funksionimi i plotë i qeverisë dhe të jetë miratuar rritja e nivelit tavan të borxhit. Senatori demokrar Charles Schumer foli për rrjetin ABC. Republikanët thonë se hedhja në votë e projekt-ligjeve vetëm për fondet qeveritare dhe rritjen e nivelit tavan të borxhit do të përbënin dorëheqje nga kapitali i tyre politik për të ndikuar tek e ardhmja fiskale e Amerikës. Nëse do të zhvilloheshin negociata, do të dilnin në pah dallime të dukshme mes dy partive për rezultatin e dëshiruar. Republikanët duan të dobësojnë ligjin për kujdesin shëndetësor dhe të reduktojnë qeverinë federale. Demokratët e mbrojnë ligjin për kujdesin shëndetësor dhe kërkojnë shtimin e të ardhurave nga taksat në kuadër të një formule për të përmirësuar situatën fiskale të vendit. Megjithëse këmbëngul për negociata, Kryetari i Dhomës së Përfaqësuesve, republikani John Boehner ka përjashtuar mundësinë e përmbushjes së një përparësie të demokratëve në çdo marrëveshje që mund të arrihet: Zoti Boehner vuri në dukje se po mblidhen taksa shtesë nga amerikanët me të ardhurat më të larta në kuadër të një marrëveshjeje që u arrit në përfundim të vitit të kaluar. Një temë që gjen mbështetjen e të dyja partive: beteja lidhur me fondet për qeverinë federale po ndërthuret me betejën për rritjen e tavanit të borxhit. Por ende nuk ka marrë formë rruga për zgjidhjen e këtyre sfidave.